Diari Oficial de la Generalitat Valenciana


Sumari del DOGV 2863, del 06-11-1996 (1996/839784)

ORDRE de 4 de novembre de 1996, de la Conselleria de Treball i Afers Socials, per la qual es determinen els programes de formació professional ocupacional i es regula el procediment general per a la concessió d'ajudes durant 1997.
--------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2863

Data del DOGV
:   06-11-1996

Secció del DOGV
:   ALTRES DISPOSICIONS

Número del document
:   1996/839784


Data del document
:   04-11-1996

Organisme emissor
:   Conselleria de Treball i Afers Socials

Tipus de document
:   Ordre

Anàlisi jurídica

ORDRE de 4 de novembre de 1996, de la Conselleria de Treball i Afers Socials, per la qual es determinen els programes de formació professional ocupacional i es regula el procediment general per a la concessió d'ajudes durant 1997.   
La formació professional ocupacional és avui en dia un dels instruments principals de la lluita contra l'atur en els països de la Unió Europea. El Govern Valencià està plenament decidit que aquest siga el cas també de la Comunitat Valenciana.  
Per a això estima necessari establir una ordre que introduesca el rigor desitjable en els processos de concessió d'ajudes, de control de la qualitat de l'ensenyament impartit i de justificació de despeses, i tot això amb la mateixa finalitat: lluitar de manera efectiva contra l'atur i inserir laboralment les persones formades.  
Per això, fent ús de les facultats que em confereix la Llei 5/1983, de 30 de desembre, de Govern Valencià, i conformement amb el Decret 262/95, de 29 d'agost, pel qual s'aprova el Reglament Orgànic i Funcional de la Conselleria de Treball i Afers Socials,  
ORDENE  
Títol I  
Normes generals  
Article primer. Objecte  
L'objecte d'aquesta ordre és el foment i desenvolupament d'activitats formadores dirigides a treballadores i treballadors desocupats.  
Article segon. Beneficiaris  
Podran sol·licitar les ajudes regulades en aquesta ordre:  
1. Les següents entitats:  
- Les empreses privades o públiques, siguen tant persones físiques com jurídiques.  
- Les entitats locals.  
- Les organitzacions empresarials.  
- Les organitzacions sindicals.  
- Altres entitats sense ànim de lucre.  
Els qui aspiren a ser perceptors de les distintes ajudes hauran de reunir els requisits generals següents:  
- Exercir l'activitat en la Comunitat Valenciana i realitzar els cursos subvencionats en l'esmentat àmbit territorial. No obstant això, la Conselleria de Treball i Afers Socials podrà, amb caràcter excepcional, atorgar ajudes a aquells projectes que, per les seues especials característiques hauran de desenvolupar-se fora de la Comunitat Valenciana, quan es fonamente de manera suficient en la sol·licitud, i a criteri de l'òrgan competent per resoldre.  
- Estar al corrent en les seues obligacions tributàries i amb la Seguretat Social en el moment de finalització del termini de presentació de sol·licituds, en els termes establerts per l'Ordre de 30 de maig de 1996, de la Conselleria d'Economia i Hisenda.  
- Haver complit les obligacions adquirides en el supòsit d'haver percebut altres subvencions de la Generalitat Valenciana, especialment quant al compliment dels compromisos d'inserció d'exercicis anteriors en qualsevol de les vies de programació.  
- Acreditar capacitat suficient en mitjans materials, humans i organitzatius per complir els objectius establerts en el programa.  
2. Els alumnes participants en accions de formació ocupacional.  
Article tercer. Naturalesa de les ajudes  
Les ajudes regulades en aquesta disposició tindran la naturalesa jurídica de subvencions i aniran adreçades:  
- Al finançament total o parcial dels cursos que es realitzen a la seua empara,  
- A la concessió de beques i ajudes a l'alumnat assistent a aquests cursos.  
Article quart. Finançament  
La concessió de les ajudes previstes en aquesta ordre estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici de 1997. Una vegada aprovats els pressupostos de la Generalitat Valenciana per a l'esmentat exercici, si hi ha previsió pressupostària per atendre aquestes ajudes, la Conselleria de Treball i Afers Socials publicarà al Diari Oficial de la Generalitat Valenciana una resolució especificant la línia o línies de subvenció amb les quals es finançaran les ajudes i l'import global màxim destinat a aquestes.  
Article cinquè. Quantia de la subvenció  
La subvenció s'establirà d'acord amb els conceptes fixats en l'Ordre de 13 d'abril de 1994, del Ministeri de Treball i Seguretat Social, per la qual es dicten normes de desplegament del Reial Decret 631/1993, de 3 de maig, pel qual es regula el Pla Nacional de Formació i Inserció Professional, o per la norma substitutòria, a excepció del programa de formació pràctica en empreses en el qual la quantia es fixa en 375 PTA. per alumne i hora de pràctiques.  
Article sisè. Programes d'actuació.  
Les accions formadores s'organitzaran d'acord amb els següents programes:  
- Programa d'inserció al treball.  
- Programa de formació pràctica en empreses.  
- Programa de formació a distància.  
- Programa de formació de formadors.  
Article setè. Vies de programació  
Els programes d'actuació regulats en l'article anterior seran duts a cap:  
1. A través de centres homologats, per a les especialitats que consten en la resolució d'homologació, o bé que hagen sol·licitat l'homologació en data anterior a la publicació d'aquesta ordre i que siga resolta favorablement aquesta sol·licitud.  
2. A través d'entitats amb les quals s'establesquen convenis de col·laboració, dins els límits establerts en el Decret 20/1993, de 8 de febrer, pel qual es regula el Registre de Convenis i estableix el règim juridicopressupostari dels convenis que subscriurà la Generalitat Valenciana.  
3. A través d'empreses que assumesquen un compromís de contractació de si més no un 33% dels alumnes formats. Aquest compromís serà d'obligat compliment una vegada finalitzada l'acció formadora i en les condicions recollides en l'article quinzè d'aquesta ordre.  
4. A través d'entitats que aporten recursos per desenvolupar la programació en els centres FIP. (La relació d'especialitat per a aquesta via figura com a annex).  
Article vuitè. Difusió  
Serà obligació dels beneficiaris de les ajudes regulades en aquesta ordre fer conèixer de forma inequívoca que es tracta d'una acció subvencionada per la Conselleria de Treball i Afers Socials de la Generalitat Valenciana i cofinançada pel Fons Social Europeu.  
Títol II  
Procediment  
Capítol I  
Subvencions a entitats col·laboradores  
Article novè. Sol·licitud de subvencions  
1. Les sol·licituds de cursos es podran presentar durant els 30 dies naturals posteriors a la publicació d'aquesta ordre.  
2. Es podrà ampliar el termini de presentació de sol·licituds, així com fixar nous terminis de sol·licitud al llarg de l'exercici si no s'haguera esgotat la partida pressupostària corresponent a qualsevol dels programes d'aquesta ordre.  
3. En el cas d'empreses que presenten projectes formadors amb percentatges de contractació de si més no el 33 per 100 dels alumnes, el termini de presentació de sol·licituds serà fins el 30 de juny de 1997 i quedarà condicionada l'obtenció de l'ajuda a l'existència de crèdit disponible. En aquest cas, les sol·licituds es formularan com a mínim un mes abans de la data d'inici prevista per al curs en qüestió. Així mateix, s'estableix el termini del 30 de juny de 1997 com a data límit per a les sol·licituds d'accions formadores per a les entitats subjectes a conveni.  
4. Les sol·licituds podran presentar-se en els registres de les direccions territorials d'Alacant (pintor Llorenç Casanova, 6), Castelló de la Plana (Maria Agustina, 1) i València (Baró de Càrcer, 36), direccions territorials que són les responsables de la instrucció dels expedients, o en qualsevol dels registres a què es refereix l'article 38 de la Llei 30/1992.  
5. Les sol·licituds es formularan en els models normalitzats que seran proporcionats per les direccions territorials de Treball i Afers Socials. Cada sol·licitud es formularà incloent totes les accions formadores corresponents a l'entitat en el seu àmbit provincial amb indicació de la via de programació elegida.  
6. A totes les sol·licituds caldrà adjuntar la documentació següent:  
- Acreditació de la personalitat jurídica de l'entitat sol·licitant.  
- Acreditació de la personalitat del representant de l'entitat sol·licitant, així com de la seua capacitat jurídica per sol·licitar en el nom de l'esmentada entitat.  
- Fitxa de manteniment de tercers, segons un model facilitat a aquest efecte.  
- Certificació d'estar al corrent en les obligacions tributàries i amb la Seguretat Social o, si s'escau, els documents a què fa referència l'article 9 del Reial Decret 390/1996, d'1 de març.  
- Memòria dels cursos que es desitja impartir. Les memòries que contenen el pla formador de l'entitat col·laboradora es presentaran en una única sol·licitud.  
Aquestes memòries es presentaran en suport magnètic i paper.  
- Designació d'un domicili a l'efecte de notificacions.  
No s'aportaran els tres primers documents esmentats si estan ja en poder de la Conselleria de Treball i Afers Socials per haver estat aportats en l'exercici de 1996.  
Article deu. Avaluació de les sol·licituds  
Tota sol·licitud estarà subjecta a:  
1. Una avaluació formal a càrrec del personal de la Conselleria de Treball i Afers Socials, que supervisarà inicialment el compliment, o no, dels requisits formals previstos en aquesta ordre, i avaluarà la infraestructura docent de l'entitat sol·licitant, després de visitar les instal·lacions, excepte en els casos de la via 1 de programació, així com:  
- El compromís d'inserció voluntàriament manifestat per les entitats sol·licitants,  
- El grau d'inserció assolit en l'últim exercici,  
- La qualitat de la docència impartida en l'exercici anterior.  
2. Una valoració material a càrrec d'un comitè d'experts, designat pel conseller de Treball i Afers Socials, analitzarà el contingut teòric i pràctic dels cursos, la seua metodologia d'impartició i l'oportunitat de la seua realització.  
El comitè esmentat estarà presidit pel director general de Formació i Inserció Professional i en ell s'integraran:  
- 6 tècnics de l'àrea de Formació Professional de la Conselleria de Treball i Afers Socials (2 per província).  
- 3 tècnics de l'àrea de Formació Professional de la Conselleria de Cultura, Educació i Ciència (1 per província).  
- 5 professors de la Universitat Jaume I, 10 professors de la Universitat Politècnica de València, 10 professors de la Universitat de València-Estudi General, 15 professors de la Universitat d'Alacant.  
- 4 especialistes universitaris en metodologia de l'ensenyament o didàctica.  
- 3 tècnics del INEM (1 per província).  
- 4 representants dels sindicats.  
- 3 representants de les associacions empresarials.  
- 1 representant del Consell de Cambres Oficials de Comerç, Indústria i Navegació de la Comunitat Valenciana.  
Ambdues avaluacions se subjectaran als criteris interpretatius establerts per la resolució del conseller de Treball i Afers Socials de 17 d'abril de 1996 (DOGV núm. 2.748), o d'altra resolució que la substituesca.  
Article onze. Resolució  
1. Una vegada valorades totes les accions presentades a una mateixa via de programació, s'aniran emetent resolucions aprovatòries d'acord amb la puntuació obtinguda, mentre existesca disponibilitat pressupostària per a aquest programa.  
En el cas de projectes formadors, els expedients seran resoltes a mesura que aquests siguen completats.  
La competència per emetre una resolució escau al conseller de Treball i Afers Socials o una persona en qui delegue.  
2. La resolució atendrà els criteris assenyalats en l'article dotzè.  
3. La resolució serà única per a cada entitat, província i via de programació, i contindrà les dades relatives a cada curs: denominació del curs, número d'expedient, entitat col·laboradora, lloc d'impartició, durada horària i mòdul econòmic.  
4. El termini màxim per resoldre les sol·licituds que es formulen serà de trenta dies naturals a partir de la data de publicació de la resolució a què es refereix l'article quart, que caldrà entendre denegades si no es produira una resolució en el termini esmentat.  
En els supòsits regulats en l'article 9.3 d'aquesta ordre, el termini màxim per resoldre s'haurà de comptar des de la data de presentació de sol·licituds, sempre que s'haurà publicat la resolució a què al·ludeix el paràgraf anterior.  
5. En qualsevol cas, per a l'eficàcia de l'acte presumpte caldrà procedir conformement amb el que disposa l'article 44 de la Llei 30/1992, de Règim Jurídic de les Administracions Públiques i del Procediment Administratiu Comú.  
Article dotze. Recurs  
Contra les resolucions del conseller de Treball i Afers Socials o persona en qui delegue es podrà formular un recurs contenciós administratiu en el termini de dos mesos des de la notificació, amb la prèvia comunicació a l'òrgan que va dictar l'acte impugnat  
Article tretze. Obligacions dels beneficiaris  
Són obligacions dels beneficiaris:  
- Impartir els cursos segons el que preveu aquesta ordre i la resolució d'aprovació, i justificar-ne la realització.  
- Facilitar a la Conselleria de Treball i Afers Socials les tasques de seguiment i control tècnic.  
- Subjectar-se a les accions de control de qualitat de la docència que s'estableixen en aquesta mateixa Ordre.  
- Subjectar-se a les accions de control financer que legalment escaiguen en relació amb la subvenció concedida.  
- Comunicar a la Conselleria de Treball i Afers Socials la concessió de qualssevol altres subvencions o ajudes que, amb la mateixa finalitat, els siga atorgada per una altra administració o ens públic.  
- Fer conèixer als alumnes de forma inequívoca que estan participant en un programa subvencionat per la Conselleria de Treball i Afers Socials de la Generalitat Valenciana i cofinançat pel Fons Social Europeu.  
- No percebre cap quantitat de l'alumnat participant en l'acció formadora.  
- Dur una comptabilitat codificada de les despeses imputables a cada curs.  
Article catorze. Costos elegibles per als beneficiaris.  
Els costos elegibles es distribuiran en:  
I) Part A. Despeses de professorat i control de la docència.  
1. Quedaran compreses en aquest concepte:  
- Salaris del professorat o, si s'escau, del servei docent extern.  
- Despeses de Seguretat Social a càrrec de l'entitat col·laboradora quan haurà contractat els professors per compte d'altri, amb obligació de la seua afiliació i/o alta en la Seguretat Social.  
- Costos del control de la qualitat de la docència, incloent-hi exclusivament els següents conceptes:  
- Avaluacions i revisions periòdiques dels alumnes,  
- Preparació de classes,  
- Tutories.  
Com a màxim l'import que s'impute a aquest apartat serà el 25% del total subvencionat com a part A.  
2. Unicament s'admetran justificants de pagaments a persones físiques, tant si el servei ha estat prestat per personal de la mateixa entitat beneficiària, com si s'ha contractat una prestació de serveis professional amb persones alienes a aquesta.  
II) Part B. Despeses d'organització o institucionals.  
- Despeses d'assegurances d'accidents de l'alumnat.  
- Despeses de selecció de l'alumnat, quan escaiga.  
- Despeses de personal directiu i administratiu atribuïbles al desenvolupament de l'acció formadora.  
- Amortització d'instal·lacions, equips i eines de durada superior a un exercici natural, amb exclusió de l'amortització dels locals. Aquestes despeses resultaran de dividir la diferència entre el valor actual del bé i el seu valor residual pel nombre d'exercicis anuals de vida útil de l'esmentat bé. En cap cas les despeses d'amortització d'aquests béns -que hauran de tenir sempre una connexió directa amb l'activitat docent de l'entitat col·laboradora en qüestió- no podran superar una imputació del 25% de la part B.  
- Material fungible adquirit per al desenvolupament de la docència no recuperable a la finalització del curs: d'oficina, subministraments, elèctrodes, ferro, ciment, etc.  
- Despeses generals: s'hi entenen incloses:  
\* Despeses de publicitat dels cursos.  
\* Despeses de lloguer, tant d'instal·lacions com de maquinària lligada directament a la docència.  
\* Despeses d'energia elèctrica, combustible i, en general, manteniment de les instal·lacions i equips docents.  
\* Despeses de comunicació (fax, telèfon, connexió a Internet ...), fins un màxim del 5% de la part B.  
- D'altres costos, en particular:  
\* Compra de material didàctic.  
\* Despeses de traducció de materials d'ensenyament.  
\* Despeses de recopilació, impressió, ... de materials d'ensenyament.  
\* Despeses d'adaptació de locals per a minusvàlids.  
\* Despeses de difícil justificació, fins un 10% de despeses justificades com a part B.  
Article quinze. Abonament de l'import de les subvencions  
1. Una vegada començada l'acció formadora i després de la certificació del director territorial de Treball i Afers Socials que l'entitat compleix l'article quaranta d'aquesta ordre, es lliurarà el 30% de l'import de l'ajuda.  
No obstant això, es podrà avançar a l'entitat beneficiària el percentatge màxim de l'import de l'ajuda que establirà per a aquests supòsits la Llei d'Hisenda Pública de la Generalitat Valenciana, amb un aval previ a favor de la Generalitat Valenciana en la forma legalment prevista.  
2. El percentatge restant de la subvenció es farà efectiu en finalitzar l'acció formadora, després de la presentació, en el models que a aquest efecte es facilitaran, de la declaració de despeses efectivament realitzades per la impartició d'aquesta i els documents justificatius corresponents a la part A. Així mateix, caldrà adjuntar-hi la documentació justificativa de la inserció realitzada en cas de compromís d'inserció i es prendrà en compte únicament per acreditar la inserció els contractes de durada igual o superior a tres mesos a jornada completa setmanal, independentment de l'activitat de què es tracte, que haurà d'estar relacionada amb el contingut de la formació rebuda. Aquesta declaració de despeses, realitzada als efectes establerts en l'article 47 del text refós de la Llei d'Hisenda Pública de la Generalitat Valenciana, s'haurà d'efectuar en el termini màxim d'1 mes comptador des de l'endemà de la finalització de l'acció formadora, si en la resolució no es fixa un altre distint.  
La documentació justificativa de la part B haurà d'estar en poder de l'entitat i podrà ser requerida per l'òrgan competent a fi de dur a cap la correcta fiscalització dels fons destinats a l'execució dels projectes aprovats i se'ls concedirà per a això un termini màxim de 10 dies hàbils.  
Article setze. Incompliments i minoracions  
1. En el cas que l'entitat beneficiària incomplesca tots o alguns dels terminis, formes, condicions o compromisos derivats de la Llei d'Hisenda Pública de la Generalitat Valenciana, d'aquesta ordre de convocatòria d'ajudes o de la mateixa resolució de concessió, el director territorial de Treball, per delegació del conseller de Treball i Afers Socials, podrà resoldre o minorar la subvenció concedida, amb l'exigència, si s'escau, de reintegrar les quantitats indegudament percebudes i de l'interès de demora, amb audiència prèvia a l'interessat.  
2. A la vista de la documentació presentada, relativa a l'acció formadora desenvolupada per l'entitat, es procedirà a la minoració de la subvenció concedida en els següents supòsits:  
- No haver-se impartit la totalitat de les hores lectives aprovades per resolució.  
- Per baixes dels alumnes:  
- Quan en la primera meitat del curs es produesca una disminució del nombre d'alumnes, l'entitat haurà de donar d'alta nous alumnes, fins completar el nombre que fixe la resolució. En el cas de no efectuar-ho, s'hi aplicarà la minoració proporcional corresponent.  
- Quan en la segona meitat del curs es produira una disminució del nombre d'alumnes no imputable a l'entitat col·laboradora, sols es minorarà la part B del mòdul econòmic a partir de la tercera baixa. No s'hi aplicarà cap minoració quan l'abandó de l'alumne, en aquesta segona meitat del curs, siga produïda per una contractació degudament acreditada.  
- Per no haver-se justificat la totalitat de les despeses degudes, dins el termini establert.  
- Per no haver-se acreditat íntegrament el compromís d'inserció assumit per l'entitat.  
3. També podran produir minoració o resolució de la subvenció concedida, amb el preceptiu tràmit d'audiència previ, els següents supòsits d'incompliment per part de l'entitat:  
- Incompliment de la finalitat per a la qual va ser concedida la subvenció o de les condicions imposades per a la concessió en l'aprovació de la programació.  
- Percepció per part de l'entitat col·laboradora de qualsevol quantitat econòmica procedent de l'alumnat participant en els cursos.  
- Qualsevol altre motiu que perjudique el fi últim pel qual la subvenció haurà estat concedida i, en particular, l'incompliment dels criteris emanats d'aquesta ordre.  
Capítol II  
Subvencions a alumnes  
Article disset. Beques i ajudes a alumnes  
Les persones desocupades que realitzen una acció formadora a l'empara d'aquesta ordre, podran sol·licitar una ajuda econòmica en concepte d'assistència.  
Amb caràcter general es fixa en 800 pessetes la quantia màxima que ha de percebre cada alumne per dia realment assistit.  
Article divuit. Sol·licitud de subvencions.  
1. El procediment serà el següent:  
- Els alumnes que desitgen accedir a l'ajuda prevista, la sol·licitaran per mitjà d'una instància al director territorial de Treball i Afers Socials de la província en què s'imparteix el curs, sense perjudici del que disposa l'article 38.4 de la Llei 30/1992, de Règim Jurídic de les Administracions públiques i del Procediment Administratiu Comú.  
- L'entitat impartidora del curs facilitarà els impresos oficials i es limitarà a recollir la documentació i lliurar-la al tècnic d'enllaç que haurà designat la conselleria perquè siga aquest qui realitze la resta de tràmits.  
2. Les instàncies aniran necessàriament acompanyades dels següents documents:  
a) Còpia del document nacional de l'alumne.  
b) Còpia de la targeta de demanda d'ocupació de l'alumne.  
c) Certificat d'assistència lliurat per l'ajuntament corresponent.  
Per poder accedir a les ajudes s'exigirà que els domicilis dels dos últims documents siguen coincidents.  
3. L'esmentada documentació es presentarà davant la direcció territorial de Treball i Afers Socials respectiva dins els quinze dies hàbils següents a la iniciació del curs en qüestió, sense perjudici del que disposa l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
Article dinou. Resolució de les subvencions  
1. El director territorial de Treball i Afers Socials, per delegació del conseller de Treball i Afers Socials, resoldrà dins els 30 dies naturals següents a la presentació les sol·licituds de subvencions formulades pels alumnes i s'entendrà desestimada una vegada transcorregut aquest termini.  
En qualsevol cas, per acreditar l'eficàcia de l'acte presumpte caldrà procedir conformement amb el que disposa l'article 44 de la Llei 30/1992, de Règim Jurídic de les Administracions Públiques i del Procediment Administratiu Comú.  
2. La direcció territorial de Treball i Afers Socials haurà de requerir l'interessat perquè esmene les deficiències que puga haver en la sol·licitud.  
3. La resolució s'adoptarà en funció dels següents criteris i sempre que existesca disponibilitat pressupostària:  
- Els dies del curs.  
- Que el curs s'impartesca en una localitat que diste més de 10 km del lloc de residència habitual.  
- Qualsevol altra condició física per la qual li siga impossible a l'alumne accedir als cursos en la seua localitat pels seus propis mitjans i que necessite per a això qualsevol mitjà de transport.  
4. Les ajudes econòmiques en concepte d'assistència seran abonades amb la justificació prèvia dels dies realment assistits per l'alumne beneficiari, justificació que haurà de ser presentada per l'entitat impartidora del curs en el termini assenyalat en l'article 15.2.  
Article vint. Recurs  
Contra les resolucions del director territorial de Treball i Afers Socials, per delegació del conseller de Treball i Afers Socials, podrà formular-se un recurs contenciós administratiu en el termini de dos mesos des de la notificació, amb la comunicació prèvia a l'òrgan que va dictar l'acte impugnat.  
Article vint-i-u. Obligacions dels alumnes beneficiaris  
Els alumnes participants en accions de formació ocupacional estan obligats a assistir a les classes de forma regular i contínua.  
Les faltes no justificades superiors a un 15% dels dies lectius podran donar lloc a la seua exclusió i baixa del curs i a la no percepció de cap tipus d'ajuda de les especificades en aquest capítol.  
Les faltes d'assistència justificades no computaran a aquest efecte si no és que per la seua quantia produesquen una falta d'aprofitament del curs.  
Títol III  
Normes relatives als diversos programes  
Capítol I  
Programes d'inserció al treball  
Article vint-i-dos. Objectius  
Aquest programa té com a finalitat:  
- Capacitar els qui no tenen nivells de qualificació adequats a fi de facilitar la seua inserció laboral, i  
- Contribuir a la promoció de l'autoocupació.  
Per a la consecució de l'objectiu assenyalat s'impartiran els cursos distribuïts per demarcacions territorials, segons les prioritats que determinarà la Conselleria de Treball i Afers Socials.  
Article vint-i-tres. Destinataris dels cursos  
Podran participar en els cursos corresponents a aquest programa els aturats i les aturades inscrits a les oficines d'ocupació del INEM.  
Article vint-i-quatre. Sol·licitants  
Podran sol·licitar les ajudes previstes per a aquest programa les entitats que programen cursos d'acord amb les vies previstes en l'article setè.  
Article vint-i-cinc. Característiques dels cursos i projectes formadors  
Els sol·licitants elaboraran una memòria en què s'indicaran per aquest ordre els següents aspectes:  
1. Dades generals de l'acció formadora:  
- Denominació de l'acció formadora.  
- Domicili d'impartició.  
- Nombre d'alumnes (entre 12 i 17).  
- Nombre d'hores.  
2. Formulació dels objectius que el desenvolupament del curs pot acomplir en relació amb el foment de l'ocupació de forma detallada.  
2.1 Pla d'inserció.  
A fi de justificar la programació de l'acció formadora, caldrà indicar, després de la prospecció del mercat de treball, quines són les empreses que són destinatàries de l'acció formadora i que, sota la figura de clients, sol·liciten, impulsen o col·laboren en el disseny del curs, de manera que els seus continguts coincidesquen amb les seues necessitats empresarials de recursos humans.  
Per a això hauran d'indicar de cada una de les empreses associades al curs, el seu nom, l'activitat econòmica, la persona de contacte, el càrrec en l'empresa i el número de telèfon.  
Caldrà indicar en aquest apartat, si escau, el percentatge d'inserció laboral dels alumnes que finalitzaran el curs.  
2.2. Objectius d'aprenentatge.  
Es formularan detalladament les capacitats previstes per a l'alumnat en finalitzar el curs, d'acord amb les necessitats detectades en recursos humans que justifiquen la programació de l'acció.  
3. Perfil de l'alumnat cap al qual està dirigit el curs.  
4. Característiques del grup d'aturats a què es dirigeix.  
5. Objectius, continguts teòrics que hauran d'incloure necessàriament un mòdul de seguretat i higiene en el treball, qualitat i tècniques de recerca d'ocupació, habilitats o capacitats pràctiques (que s'induiran) i orientacions metodologicodidàctiques del curs. L'exposició d'aquests aspectes s'haurà de fer de forma clara i exhaustiva.  
6. Indicació expressa de les dades del professor o professora (titulació, experiència professional...), mostrant la seua idoneïtat per impartir la docència en qüestió. Hauran d'acreditar la formació rebuda en didàctica, amb una durada mínima de 80 hores. En cas de no tenir aquesta formació, serà suficient per impartir cursos en l'exercici de 1997, sol·licitar-ho abans d'iniciar qualsevol acció formadora en la corresponent direcció territorial de la Conselleria de Treball i Afers Socials al seu domicili, la qual posarà els mitjans per impartir l'esmentada formació.  
La Conselleria de Treball i Afers Socials podrà sol·licitar tots els certificats dels aspectes continguts en l'esmentat perfil que estime convenient.  
7. Descripció d'espais, mitjans i materials que s'utilitzaran durant el desenvolupament del curs. Aquesta descripció se cenyirà a infraestructures lligades a la docència en qüestió.  
8. Desglossament detallat del pressupost necessari per dur a cap l'acció formadora.  
9. Entitats o organismes que col·laboren en el finançament de l'acció.  
10. Proposta organitzativa.  
Article vint-i-sis. Dels convenis  
Aquelles accions formadores que sent prioritàries no hagueren estat objecte de sol·licitud per a 1997, o que no hagueren estat programades en els dos exercicis anteriors suficientment, podran ser objecte d'un conveni entre la Conselleria de Treball i Afers Socials i l'entitat que s'estime adient, amb la sol·licitud d'homologació prèvia, si s'escau, i dins dels límits a què es refereix el Decret 20/1993, de 8 de febrer, pel qual es regula el Registre de Convenis i s'estableix el règim juridicopressupostari dels convenis que subscriurà la Generalitat Valenciana.  
Així mateix, podran subscriure's convenis amb càrrec a aquest programa quan es tractarà d'accions que atenguen les necessitats de formació quant a rehabilitació del patrimoni històric, cultural o social de la Comunitat Valenciana, a través d'actuacions específiques de formació-ocupació.  
Capítol II  
Programes de formació pràctica en empresa  
Article vint-i-set. Objectius  
És l'objectiu d'aquest programa complementar, mitjançant la formació pràctica en empreses, a instància d'aquestes, els coneixements teoricopràctics adquirits per treballadors o treballadores aturats que:  
- Hauran finalitzat cursos de formació professional ocupacional, subvencionats per la Conselleria de treball i Afers Socials, i  
- Necessiten adquirir una experiència de treball real, susceptible de potenciar la seua qualificació professional, a fi d'aconseguir la seua inserció laboral.  
Article vint-i-vuit. Característiques específiques del programa  
1. Unicament podran sol·licitar les ajudes regulades en aquest capítol les empreses, ja siguen persones físiques com jurídiques, d'acord amb la via 3 de l'article setè.  
2. A la sol·licitud s'adjuntarà la següent documentació específica, a més de la general indicada en aquesta ordre:  
- Memòria sobre la formació pràctica que haurà de contenir:  
- Descripció del contingut de les pràctiques professionals que es desenvoluparan, que necessàriament han de correspondre a l'àrea de coneixements adquirits pels alumnes en els cursos de formació professional ocupacional i no podran ser superiors a quatre el nombre d'hores de pràctiques per alumne i dia, de dilluns a divendres, ambdós inclusivament.  
- Sistema de tutories i haurà d'existir-hi un tutor per cada tres alumnes o fracció, tutor que serà designat per l'empresa sol·licitant entre el seu personal qualificat i les funcions del qual seran les següents:  
- Supervisar i donar suport tècnicament als alumnes en el desenvolupament de les pràctiques.  
- Distribuir les tasques entre l'alumnat.  
- Efectuar l'avaluació dels alumnes.  
En el cas que existesquen dos o més tutors, el representant de l'empresa designarà un d'ells com a interlocutor d'aquests amb la Conselleria de Treball i Afers Socials.  
- La durada màxima de cada acció formadora serà de 150 hores i haurà de finalitzar abans del 30 de novembre de 1997 en tots els casos.  
- Compromís d'inserció per part de l'empresa sol·licitant d'almenys el 33% dels alumnes que finalitzaran les pràctiques formadores. Aquest compromís d'inserció no es podrà encobrir amb el compromís assumit pels beneficiaris d'una subvenció de les regulades en els capítols 1, 3 i 4 d'aquest títol.  
3. Caldrà comunicar als representants dels treballadors del centre laboral en què es desenvolupa la pràctica la relació dels alumnes participants en el programa.  
4. La resolució de les ajudes regulades en aquest capítol escau al conseller de Treball i Afers Socials o persona en qui delegue.  
5. El pagament de l'ajuda s'efectuarà en finalitzar l'acció formadora, amb la justificació prèvia de les despeses originades, que haurà de comprendre necessàriament les despeses de tutoria i d'assegurança dels alumnes en tot el període en què s'efectue la formació pràctica, així com la resta de despeses originades per aquesta.  
6. La realització de les pràctiques no es podrà simultaniejar amb un treball remunerat en la mateixa empresa, ni podrà haver existit una relació juridicolaboral amb l'empresa anteriorment.  
Capítol III  
Programa de formació a distància  
Article vint-i-nou. Objectius  
Aquest programa té com a objectiu atendre les necessitats de formació ocupacional d'aquells col·lectius d'aturats que:  
- No tenen possibilitats per desplaçar-se als llocs on es desenvolupen les accions formadores, o  
- Viuen en llocs en què es desenvolupen accions formadores del seu interès, però que no poden participar-hi perquè es superior la demanda a l'oferta.  
Article trenta. Destinataris dels cursos  
Treballadores o treballadors desocupats inscrits en les oficines d'ocupació del INEM. Hi tindran preferència aquells aspirants que es troben almenys en una de les següents situacions:  
- Haver estat anteriorment demandant de cursos de formació professional ocupacional en centres de formació i inserció professional i no haver obtingut plaça en cap dels cursos oferts per aquests.  
- Residir en la zona d'influència d'un centre de formació i inserció professional i no tenir possibilitat de desplaçar-se de manera continuada a l'esmentat centre.  
Article trenta-u. Sol·licitants  
Unicament podran sol·licitar les ajudes d'aquest programa les entitats que ho facen a través de les vies 1 i 2 de programació. En el supòsit de la via 2 de programació, s'haurà de complir el que disposa l'article vint-i-sis d'aquesta ordre.  
Article trenta-dos. Característiques específiques del programa  
Les entitats sol·licitants elaboraran una memòria que haurà de recollir els aspectes a què fa referència l'article vint-i-cinquè, amb les següents variacions:  
- El nombre màxim d'hores de cada curs serà de 400.  
- El nombre d'alumnes estarà comprés entre 45 i 60.  
- Tots els cursos hauran de comptar amb els següents instruments:  
- Mitjans didàctics: constituïts pel conjunt de materials escrits, audiovisuals, informàtics i/o ferramentes i materials fungibles idonis per a la consecució dels objectes del programa.  
- Sistema de tutoria: la tutoria s'exercirà a través dels mitjans de comunicació habituals. Serà de caràcter obligatori o facultatiu per a l'alumne en horari continu o limitat. Aquests aspectes hauran de ser definits amb la major precisió i les característiques d'aquest.  
- Mètodes i tècniques d'avaluació: caldrà especificar els procediments de seguiment i control que permetran seguir l'activitat de l'alumnat, mesurar la seua interacció amb el programa i prevenir la seua deserció, com a més a més complir les funcions administratives i de gestió.  
- Instal·lacions: caldrà definir les instal·lacions necessàries per al correcte desenvolupament del programa i estaran constituïdes almenys per un centre de tutoria, una oficina de gestió i un centre per al desenvolupament de pràctiques i activitats.  
- Organització i recursos: caldrà especificar el model organitzatiu i de gestió i els recursos humans i materials disponibles per a l'execució dels programes.  
- Caldrà incloure una sessió d'avaluació presencial de l'alumnat i, especialment, l'existència d'un horari ampli i flexible per a la seua realització.  
Capítol IV  
Programa de formació de formadors  
Article trenta-tres. Objectius  
És objectiu d'aquest programa possibilitar la formació didàctica inicial o l'actualització psicopedagògica de professors, tutors, instructors, monitors i experts d'empreses.  
Article trenta-quatre. Destinataris dels cursos  
Els destinataris d'aquest programa seran aturades i aturats inscrits en les oficines d'ocupació del INEM que tinguen una titulació que els permeta la impartició de cursos de formació professional.  
Article trenta-cinc. Sol·licitants  
Unicament podran sol·licitar les ajudes d'aquest programa les entitats que ho facen a través de la via 1 de programació.  
Article trenta-sis. Característiques específiques del programa  
Serà d'aplicació a aquest programa el que preveu l'article vint-i-cinc, excepte pel que fa al nombre màxim d'hores, que serà de 150.  
Títol IV  
Normes relatives a la realització dels cursos  
Article trenta-set. Tècnic d'enllaç  
La direcció territorial corresponent assignarà a cada una de les entitats col·laboradores un tècnic que actuarà com a interlocutor entre aquestes i la direcció territorial, a fi d'agilitar-ne la gestió.  
L'esmentat tècnic tindrà entre les seues funcions:  
- Informar a l'entitat col·laboradora, per escrit, dels tràmits que ha de seguir en desenvolupar el curs.  
- Estar informat de la realització de les proves de selecció i del seu contingut.  
- Conèixer el començament i la finalització de cada curs.  
- Estar informat de les incidències esdevingudes en cada curs.  
- Coordinar les tasques necessàries per dur a cap el control de qualitat de la docència.  
- Vetllar pel correcte desenvolupament del curs i proposar les mesures escaients a l'entitat col·laboradora o a la direcció territorial si s'escau.  
Article trenta-vuit. Selecció de l'alumnat.  
1. L'entitat sol·licitant determinarà el perfil dels alumnes de cada curs i el comunicarà al tècnic d'enllaç assignat per la conselleria.  
2. Els alumnes de les accions formadores seran preseleccionats pel INEM.  
En el supòsit que aquest organisme no proporcione un nombre suficient d'alumnes preseleccionats, l'entitat beneficiària podrà sol·licitar la indicada preselecció a altres entitats col·laboradores i institucions que incloguen entre els seus fins la mediació entre l'oferta i la demanda de la mà d'obra, com, en particular, el Servei Valencià d'Ocupació. En aquest cas l'entitat col·laboradora, si ho estima escaient, podrà incorporar al procés de selecció les persones que estime convenients, sempre que, trobant-se en situació de desocupació (inscrites en l'INEM com a demandants d'ocupació), s'adeqüen als perfils predeterminats per a cada curs.  
3. L'entitat sol·licitant haurà de comptar amb els tècnics adequats que requeresca el procés de selecció dels participants a l'acció formadora.  
4. Finalitzat el procés de selecció, es confeccionarà una acta signada pel responsable d'aquest procés i el legal representant del beneficiari, en la qual figuraran els noms d'aquells alumnes que hauran superat les proves i que hauran estat seleccionats per realitzar el curs.  
Article trenta-nou. Realització dels cursos  
1. Els cursos podran realitzar-se entre els mesos de febrer i novembre, ambdós inclusivament, de 1997.  
2. Els cursos hauran de ser impartits pel mateix sol·licitant i no s'hi admetrà la subcontractació, per la qual cosa les despeses corresponents als mòduls A i B hauran de ser abonats per la mateixa entitat beneficiària, que és qui ha de reunir les característiques i els requisits enunciats en l'article segon.  
Article quaranta. Inici del curs  
1. És preceptiva la comunicació fefaent, fins i tot mitjançant fax, de l'inici de cada curs al tècnic d'enllaç, assenyalant-hi l'horari i el lloc d'aquest.  
2. L'entitat disposarà de 15 dies naturals per remetre a la direcció territorial que escaiga de la Conselleria de Treball i Afers Socials la següent documentació:  
- L'acta de selecció, que contindrà: especialitat, horari i lloc d'impartició.  
- La relació de participants que comencen l'acció.  
- L'assegurança d'accidents dels alumnes, que comprendrà almenys la següent cobertura:  
- Assistència mèdica, farmacèutica i hospitalària per una quantia il·limitada de qualsevol accident durant l'horari de desenvolupament del curs, incloent-hi el temps necessari per al desplaçament de l'alumne des de la seua residència habitual al lloc d'impartició. El desplaçament haurà de cobrir qualsevol mitjà de locomoció.  
- Indemnització mínima de dos milions de pessetes per mort o invalidesa permanent derivades d'un accident en el curs del desplaçament.  
- Indemnització diària a l'alumne derivada d'un accident en el curs que produesca una impossibilitat temporal d'assistència. El període serà el que comprenga aquesta incapacitat i fins un màxim d'un any. La indemnització mínima serà de 1.000 PTA. diàries.  
- L'entitat col·laboradora estarà obligada a mantenir la cobertura en l'assegurança d'accidents durant tot el període lectiu en el qual cada alumne romandrà d'alta en el curs.  
Article quaranta-u. Control del desenvolupament del curs.  
Una vegada començat el curs i presentada la documentació anteriorment esmentada, l'entitat col·laboradora estarà obligada a aportar la següent documentació, d'acord amb les instruccions que es publicaran al seu moment:  
- Control d'assistència mensual contenint la firma diària d'alumnes assistents.  
- Parts d'alta i baixa produïdes.  
- Comunicació d'incidències que es produesquen en el desenvolupament del curs.  
Article quaranta-dos. Sobre la qualitat de la docència  
Durant la impartició de cada curs, un gabinet universitari psicopedagògic demanarà la visió de l'alumnat sobre la docència que està rebent. L'entitat col·laboradora facilitarà l'accés i la realització de les proves oportunes, així mateix, serà informada del seu contingut i resultat.  
Article quaranta-tres. Finalització del curs  
1. A la conclusió de cada curs es presentarà una acta contenint les qualificacions finals dels alumnes assistents.  
2. La Conselleria de Treball i Afers Socials expedirà el corresponent certificat d'aprofitament als alumnes que hauran superat amb èxit el curs.  
DISPOSICIONS ADDICIONALS  
Primera  
Sense perjudici de l'establert en aquesta ordre, la Conselleria de Treball i Afers Socials podrà establir programes de col·laboració amb altres institucions de la Generalitat Valenciana, a fi de rendibilitzar els recursos que es destinen al desenvolupament de la formació professional en la Comunitat Valenciana.  
Segona  
En el supòsit que alguns dels programes regulats en aquesta ordre no esgotara la partida pressupostària assignada per falta de sol·licituds, la Conselleria de Treball i Afers Socials podrà transferir la quantitat sobrant a qualsevol dels altres programes regulats en aquesta, conformement amb el que es preveu respecte a la gestió de crèdits pressupostaris en la normativa vigent.  
DISPOSICIONS FINALS  
Primera  
En allò no previst en aquesta ordre serà d'aplicació l'Ordre de 13 d'abril de 1994, del Ministeri de Treball i Seguretat Social, dictada en desplegament del Reial Decret 631/1993, de 3 de maig, pel qual es regula el Pla Nacional de Formació i Inserció Professional, o norma que el substituesca.  
Segona  
El conseller de Treball i Afers Socials podrà dictar totes les normes que calga per al desplegament i l'execució del que disposa aquesta ordre, així com determinar els documents que, a l'efecte de la correcta tramitació de les ajudes, hauran de presentar les entitats subvencionades.  
Tercera  
Aquesta norma entrarà en vigor el mateix dia de la seua publicació al Diari Oficial de la Generalitat Valenciana.  
València, 4 de novembre de 1996  
El conseller de Treball i Afers Socials,  
JOSÉ SANMARTIN ESPLUGUES